ગ્રૅચ્યુઇટી, કૉમ્યુટેશન વગેરેની રકમ આજે આવશે-કાલે આવશેની રાહ જોતાં હતાં. આજકાલ કરતાં ત્રણ-ચાર મહિના પસાર થઈ જતાં નિવૃત્તિના આનંદનું બાષ્પીભવન થઈ ગયું. ભાઈંદરથી સાંતાક્રુઝ-ઈસ્ટસ્થિત વૉર્ડ-ઑફિસર, દાદર-વેસ્ટ, ભાંટેવાડીસ્થિત ઉપશિક્ષણાધિકારીનું કાર્યાલય અને દાદર-ઈસ્ટ, હિન્દુ કૉલોનીસ્થિત શિક્ષણાધિકારીના કાર્યાલયનાં ચક્કર ચાલુ થયાં. બાબુઓની અકાર્યશીલતા તથા ખો આપવાની વૃત્તિના કારણે હકની રકમ મેળવવા માટે કેવી અને કેટલી હાડમારી ભોગવવી પડે છે એને ઉજાગર કરતી આ કથા છે અને આવો સંઘર્ષ નિવૃત્ત થતાં મહદ અંશના કર્મચારીઓને કરવો પડતો હોય છે.